Diari Oficial de la Generalitat Valenciana


Sumari del DOGV 8344, del 23-07-2018 (2018/7155)

Instruccions de 13 de juliol de 2018, de la Direcció General de Política Educativa, per les quals es regula el funcionament de les unitats pedagògiques hospitalàries ubicades en hospitals públics de la Comunitat Valenciana per al curs 2018-2019.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8344

Data del DOGV
:   23-07-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/7155


Data del document
:   13-07-2018

Organisme emissor
:   Conselleria d'Educació, Investigació, Cultura i Esport

Tipus de document
:   Instrucció

Descriptors 

:   * Conselleria d'Educació, Investigació, Cultura i Esport
    * establiment hospitalari

Instruccions de 13 de juliol de 2018, de la Direcció General de Política Educativa, per les quals es regula el funcionament de les unitats pedagògiques hospitalàries ubicades en hospitals públics de la Comunitat Valenciana per al curs 2018-2019. [2018/7155]  
La Llei orgànica 2/2006, de 3 de maig, d'Educació, estableix en el títol II, capítol II, que a fi de fer efectiu el principi d'igualtat en l'exercici del dret a l'educació, les administracions públiques desenvoluparan accions de caràcter compensatori en relació amb les persones, grups i àmbits territorials que es troben en situacions desfavorables i proveiran els recursos econòmics i els suports necessaris per a això.  
  
L'Ordre de 4 de juliol de 2001, de la Conselleria de Cultura i Educació de la Generalitat Valenciana (DOGV 17.07.2001), regula l'atenció a l'alumnat amb necessitats de compensació educativa. Els apartats segon 1.g, tretze 2, 3 i 4, catorze 2 i quinze 4 d'aquesta ordre, estableixen les actuacions de compensació educativa dirigides a la població hospitalitzada o convalescent en el seu propi domicili per prescripció facultativa.  
  
L'Ordre de 21 de novembre de 2006, de la Conselleria de Cultura, Educació i Esport (DOGV 26.12.2006), determina els criteris i procediments per a l'atenció hospitalària i domiciliària de l'alumnat que requerisca compensació educativa en educació primària i educació secundària obligatòria. En aquesta ordre s'estableix l'objecte de les unitats educatives hospitalàries, els recursos personals de les esmentades unitats, així com les funcions i la jornada laboral del professorat que les atén.  
  
L'alumnat que temporalment es troba hospitalitzat i per aquest motiu té una assistència irregular al seu centre educatiu de referència requereix una resposta que garantisca el seu dret a una educació de qualitat en les mateixes condicions que la resta de l'alumnat.  
No obstant, la necessitat d'optimitzar la coordinació de la intervenció que es realitza en les unitats referides, en l'àmbit del propi hospital en què s'ubiquen, entre aquestes i els centres educatius que escolaritzen l'alumnat objecte de la seua labor, així com respecte de les actuacions docents que, segons el cas, s'hagen de planificar i implementar en l'àmbit de l'atenció domiciliària, aconsellen establir les instruccions que regulen la seua organització i funcionament.  
  
Primer. Àmbit d'actuació i destinataris  
1. En les dependències de cada una de les institucions hospitalàries públiques que han determinat les conselleries d'Educació, Investigació, Cultura i Esport i de Sanitat Universal i Salut Pública de la Generalitat, es constitueixen unitats pedagògiques hospitalàries.  
2. Les unitats pedagògiques hospitalàries (UPH) proporcionaran atenció educativa a l'alumnat hospitalitzat que presente patologia de llarga duració o crònica, que es trobe en edat d'escolarització obligatòria i a l'alumnat del segon cicle d'educació infantil. En funció de la disponibilitat horària del professorat, es proporcionarà suport educatiu a la resta de l'alumnat d'etapes educatives no obligatòries, segons l'establit en l'apartat tercer de les presents instruccions.  
  
3. Les actuacions particulars d'una o varies UPH caldrà ajustar-les als possibles acords i convenis que se celebren entre la Conselleria d'Educació, Investigació, Cultura i Esport i entitats sense ànim de lucre o ONGs, per a la millora de l'atenció educativa de l'alumnat hospitalitzat.  
4. L'alumnat atés en les unitats pedagògiques hospitalàries continuarà escolaritzat, a tots els efectes, als respectius centres de referència.  
  
  
Segon. Objectius  
Les unitats pedagògiques hospitalàries tindran els següents objectius:  
a) Activar i proporcionar una atenció educativa adequada a les necessitats de l'alumnat hospitalitzat, en coordinació amb els seus centres educatius i, si escau, amb les i els docents que intervenen en l'àmbit domiciliari.  
b) Desenvolupar la programació educativa elaborada pel centre de referència de l'alumnat hospitalitzat, de manera que es garantisca la continuïtat del seu procés educatiu i es previnga el desfasament escolar que poguera derivar-se de la seua situació.  
c) Afavorir la vinculació de l'alumnat hospitalitzat amb els seus centres de referència, fonamentalment a través de les tecnologies de la informació i la comunicació.  
d) Establir les vies de comunicació necessàries entre els distints professionals que intervenen en l'atenció a l'alumnat hospitalitzat: personal sanitari, direcció, tutor/a, professorat del centre de referència i professorat d'atenció domiciliària.  
e) Fomentar la utilització del temps lliure a l'hospital, programant activitats tant lúdiques i d'oci com de caràcter formatiu, en coordinació amb altres professionals, entitats o associacions sense ànim de lucre.  
  
f) Contribuir, junt amb el professorat del centre en què es troba escolaritzat l'alumnat hospitalitzat i, si escau, amb les i els docents d'atenció domiciliària, a facilitar la reincorporació d'aquest alumnat una vegada finalitzat el seu període de convalescència.  
  
Tercer. Organització i funcionament  
1. Les unitats pedagògiques hospitalàries determinaran els procediments d'intervenció amb l'alumnat hospitalitzat en funció de les consignes bàsiques següents:  
1.1. En coordinació amb els/les professionals sanitaris, valoració diària de la informació disponible respecte a l'alumnat de nou ingrés en l'hospital: edat, patologia, duració prevista de la seua hospitalització; així com presa de contacte amb la família per a iniciar, si és procedent, la comunicació amb el centre educatiu de referència. Per a això, s'ompliran les dades bàsiques de l'alumne, de la família i del centre educatiu de referència utilitzant el model de l'annex I.  
1.2. Sense perjuí de la flexibilitat que ha de contemplar-se en el funcionament de les unitats pedagògiques hospitalàries, així com de la planificació diària que d'ella es puga derivar, s'haurà de concretar una organització dels horaris d'intervenció amb l'alumnat hospitalitzat, basant-se en els criteris de prioritat següents:  
a) Alumnat en edat d'escolarització obligatòria (6-16 anys) i alumnat de 2n cicle d'educació infantil (3-5 anys):  
- Alumnat l'hospitalització del qual es preveu per un període superior a 3 setmanes, contínues o en alternança amb períodes de repòs o atenció domiciliària per patologia de llarga duració o crònica.  
- Alumnat l'hospitalització del qual es preveu per un període comprés entre 1 i 3 setmanes.  
- Alumnat l'hospitalització del qual es preveu per un període inferior a 1 setmana.  
En funció de la gravetat, s'establiran altres prioritats que valore l'equip docent.  
b) Alumnat que cursa batxillerat o formació professional bàsica.  
Una vegada coberta la demanda corresponent a l'alumnat d'ensenyament obligatori i del segon cicle d'educació infantil, es podrà atendre aquest alumnat. L'atenció educativa serà d'assessorament i suport a l'estudi, materials de consulta, bibliografia, i qualssevol altres que afavorisquen les seues possibilitats d'autoformació.  
1.3. Comunicació amb la família i sol·licitud de consentiment per tramitar la petició al centre educatiu en què es troba escolaritzat l'alumne/a, de la informació o, si és el cas, la documentació necessària per al desenvolupament òptim de la intervenció educativa pertinent (annex II).  
  
1.4. Comunicació d'incorporació a la unitat pedagògica de l'alumne o alumna, la previsió d'hospitalització de la qual siga superior a tres setmanes, contínues o en alternança amb períodes de repòs o atenció domiciliària, al centre escolar de referència del mateix, i sol·licitud de la informació i documentació necessària per a organitzar la intervenció des de l'esmentada unitat (annex III). Quan la previsió d'hospitalització de l'alumne o alumna siga inferior a tres setmanes, el professorat de la unitat pedagògica hospitalària, sota la supervisió del coordinador o coordinadora de la mateixa, articularà el procediment més adequat a cada cas.  
1.5. Planificació del treball a desenvolupar amb cada alumne i alumna susceptible de ser atés. Aquesta planificació podrà ser revisada diàriament o setmanalment en funció de les necessitats de l'alumnat hospitalitzat.  
1.6. Intervenció directa amb l'alumnat en el servei hospitalitzat, aula o habitació. En el cas de desplaçament a l'aula, es demanarà consentiment escrit de la família.  
1.7. Registre diari i avaluació de les intervencions realitzades durant la setmana. Cada unitat pedagògica hospitalària realitzarà el model de registre que s'adapte a la seua organització o utilitzarà el model de l'annex IV.  
1.8. En el cas de l'alumnat hospitalitzat per un període superior a tres setmanes, contínues o en alternança amb períodes de repòs domiciliari per patologia de llarga duració o crònica, s'elaborarà un informe de seguiment i avaluació de les activitats que s'han desenvolupat amb l'esmentat alumnat (annex V), a fi de traslladar aquesta informació al centre educatiu on està escolaritzat.  
2. Les unitats pedagògiques hospitalàries disposen, segons el que estableix la Resolució de 29 de març de 2010, de la Direcció General d'Ordenació i Centres Docents, d'un codi de centre diferenciat dels codis dels centres docents. Per mitjà d'aquest codi, el professorat de la unitat podrà accedir al portal educatiu «Mestre a casa».  
  
  
Quart. Coordinació de la unitat  
1. La Inspecció General d'Educació designarà, prèvia proposta de les respectives direccions territorials amb competències en matèria d'educació, a un/a Inspector/a de coordinació de les unitats pedagògiques hospitalàries dels centres hospitalaris de cada província.  
2. De conformitat amb el que estableix l'article tercer, apartat 3, de l'Ordre de 21 de novembre de 2006, de la Conselleria de Cultura, Educació i Esport, cada direcció territorial amb competències en matèria d'educació, a través del/la seu/a inspector/a d'educació coordinador/a de les unitats pedagògiques hospitalàries, formularà una proposta d'agrupació d'aquestes a la Direcció General de Política Educativa.  
3. La unitat o agrupació pedagògica hospitalària que dispose de tres o més docents comptarà amb un/a coordinador/a o responsable, designat per la direcció territorial corresponent d'entre el professorat seleccionat en el concurs de mèrits per a cobrir llocs en centres públics de la Comunitat Valenciana, per mitjà de comissió de serveis, segons Resolució del 20 de maig de 2016 i, si no n'hi ha, d'entre el professorat assignat a la unitat.  
4. El/la docent coordinador/a de la unitat o agrupació d'unitats pedagògiques hospitalàries assumirà les funcions següents:  
a) Coordinar les actuacions que es desenvolupen en les unitats pedagògiques hospitalàries, en col·laboració, en el cas de les agrupacions d'unitats, amb el personal docent adscrit a cada una de les unitats.  
  
b) Supervisar el compliment dels horaris i les funcions del personal docent que s'estableixen en aquestes Instruccions i el trasllat d'aquesta informació a l'Inspector/a d'Educació coordinador/a de la província.  
  
c) Gestionar i administrar els recursos econòmics assignats a la unitat, en col·laboració, en el cas de les agrupacions d'unitats, amb el professorat adscrit a cada una de les unitats.  
d) Coordinar amb la gerència del centre hospitalari determinades actuacions que puguen incidir en el desenvolupament de la labor mèdica. En el cas de les agrupacions d'unitats, sense perjuí de les competències atribuïdes al coordinador o coordinadora de les mateixes, aquesta funció serà exercida de manera delegada per les i els docents adscrits a cada una de les unitats.  
e) Comunicar, a la resta de docents que presten serveis en les unitats pedagògiques hospitalàries, els acords o informació d'interés que es tracte en la comissió  
f) Impulsar la col·laboració amb altres professionals, entitats o associacions sense ànim de lucre per a fomentar tant activitats lúdiques i d'oci com de caràcter formatiu.  
g) Qualsevol altra que els siga encomanada per l'Administració educativa.  
  
Cinqué. Assignació i funcions dels docents de la unitat  
1. La plantilla de les unitats pedagògiques hospitalàries serà determinada segons el que disposa l'article segon de l'Ordre de 21 de novembre de 2006 citada anteriorment.  
2. El nombre de llocs docents assignats a cada centre hospitalari serà determinat, en coordinació amb la Direcció General de Centres i Personal Docent, des de la Direcció General de Política Educativa, a proposta de les respectives direccions territorials amb competències en matèria d'educació, valorant el nombre d'alumnat atés a l'hospital, l'existència d'unitat pediàtrica en el centre hospitalari, i la disponibilitat d'un espai físic adequat per a l'exercici de les seues funcions.  
  
3. En cas de llocs docents vacants en alguna UPH, la Direcció Territorial corresponent farà la proposta a la Direcció General de Política Educativa per a la seua provisió el més aviat possible, atenent als requisits específics establerts en la resolució del 20 de maig de 2016.  
  
4. Les funcions del personal docent que atén aquestes unitats són:  
  
a) Elaborar un Pla General Anual d'Actuació per a l'atenció a l'alumnat hospitalitzat adaptat a l'estructura, organització i funcionament al centre hospitalari. El Pla General Anual, es presentarà a l'Inspector/a coordinador/a en les dates establertes amb caràcter general per a la resta de centres docents.  
b) Adequar l'atenció educativa a les necessitats individuals de l'alumnat hospitalitzat.  
c) Motivar a l'alumnat hospitalitzat per a assistir i participar en les activitats tant formatives com lúdiques que es proposen des de la unitat.  
  
d) Contextualitzar i desenvolupar la proposta curricular adaptada a les necessitats de l'alumnat, aportada pels centres en què es troben escolaritzats.  
e) Col·laborar, coordinar i intercanviar informació amb els centres de referència en què es trobe escolaritzat l'alumnat, fonamentalment amb els seus tutors o tutores i amb el professorat d'atenció domiciliària, si és el cas, especialment pel que fa a l'avaluació.  
f) Facilitar la reincorporació de l'alumnat hospitalitzat al seu centre de referència, informant al tutor o a la tutora del pla de treball desenvolupat amb l'alumne o l'alumna.  
g) En el supòsit d'alumnat que alterne períodes d'hospitalització i períodes d'atenció domiciliària, coordinar la intervenció i el programa educatiu amb el personal responsable de l'atenció domiciliària d'eixe alumne/a.  
h) Facilitar la integració i comunicació de l'alumne/a hospitalitzat amb altres xiquets i xiquetes hospitalitzats, per a reduir l'aïllament que puga produir-li la seua malaltia.  
i) Informar a les famílies, al centre docent de referència de l'alumne/a i a la institució hospitalària, si és procedent, de tots aquells aspectes d'interés que afecten el desenvolupament integral, educatiu, psicològic i afectiu de l'alumne o alumna.  
j) Elaborar i remetre, al centre docent de l'alumne o alumna atés en la unitat pedagògica hospitalària per un període superior a les tres setmanes, un informe referent a l'atenció educativa rebuda, segons l'annex V.  
k) Elaborar una memòria anual valorativa del seu Pla General d'Actuació, que serà presentada a l'Inspector/a coordinador/a en la data establida amb caràcter general.  
l) Qualsevol altra que els siga encomanada per l'Administració educativa.  
5. El personal docent que s'ocupe de l'atenció a l'alumnat de les unitats pedagògiques hospitalàries haurà de tindre formació suficient en TIC, ús de pissarra digital interactiva i entorn Lliurex.  
  
  
Sisé. Calendari escolar i horari del professorat de la unitat  
1. El calendari escolar de les unitats pedagògiques hospitalàries serà l'establit amb caràcter general per a la resta de centres docents de la localitat en què s'ubica el centre hospitalari, atenent a l'etapa educativa corresponent de l'alumnat.  
2. La jornada laboral del personal docent de les unitats pedagògiques hospitalàries estarà subjecta al que estableix la normativa vigent, en funció del cos al qual pertanga el personal adscrit a la unitat.  
3. La distribució horària setmanal de les sessions de treball dels docents d'aquestes unitats es flexibilitzarà per a tindre en consideració els horaris i rutines del centre hospitalari (realització de proves diagnòstiques, cures, visites mèdiques, horaris de menjars, etc.), així com qualsevol altra circumstància de l'alumnat hospitalitzat que fóra pertinent valorar. L'horari serà estable, i es concretarà a principi de curs. Si no s'ajusta a l'horari lectiu de 09.00 a 17.00 hores, el coordinador o coordinadora de la unitat sol·licitarà l'autorització d'un horari especial que haurà de comptar amb l'aprovació de la direcció territorial amb competències en matèria d'educació. Aquest horari podrà ser revisat i modificat si en algun moment el coordinador o coordinadora de la unitat ho considera necessari, prèvia consulta a la Inspecció d'Educació i amb l'autorització expressa de la direcció territorial corresponent.  
  
4. L'horari complementari d'obligada permanència es destinarà, entre altres qüestions, a la coordinació amb els centres de referència de l'alumnat i amb la resta de professionals del centre hospitalari.  
5. L'horari dels docents inclourà, en tot cas, sessions de matí i vesprada.  
6. La direcció territorial corresponent podrà fixar una vesprada formativa setmanal comuna per a tot el personal docent de les unitats de cada província, sense docència directa amb alumnat, sense perjuí del que es disposa en el punt 2 d'aquest mateix apartat.  
7. Les hores assignades a les funcions de coordinació podran ser, com a màxim, de 3 hores setmanals, a criteri de l'inspector/a coordinador/a corresponent.  
  
Seté. Coordinació, seguiment i supervisió  
1. La coordinació general de les unitats pedagògiques hospitalàries serà competència de la Direcció General de Política Educativa. A aquest efecte, es constituirà una comissió coordinadora, de la qual formaran part:  
- El/la cap de Servei d'Avaluació i Estudis que actuarà com a president/a, o la persona en qui delegue.  
- Els/les inspectors/es coordinadors/es designats per la Inspecció General d'Educació.  
- El/la tècnic de les atencions hospitalàries del Servei d'Avaluació i Estudis.  
- Un/a representant dels/les coordinadors/es de les unitats pedagògiques hospitalàries de cada una de les tres províncies.  
- Un/a assessor/a del CEFIRE.  
- Un/a tècnic del Servei d'Avaluació i Estudis, designat pel director general de Política Educativa, que actuarà com a secretari/a, amb veu però sense vot.  
- A proposta de la Direcció General de Política Educativa, es podran incorporar a la comissió persones expertes en les matèries relacionades amb els àmbits d'actuació de les UPH, amb veu però sense vot.  
2. La comissió anteriorment referida tindrà les següents funcions:  
  
a) Acordar procediments i pautes d'intervenció en les unitats pedagògiques hospitalàries.  
b) Detectar necessitats relatives a recursos humans i/o materials de les unitats pedagògiques hospitalàries.  
c) Proposar a la Direcció General de Política Educativa les accions formatives específiques per al personal docent que treballa a les unitats.  
  
d) Elaborar informes i propostes de millora respecte al funcionament i organització de les unitats pedagògiques hospitalàries amb la finalitat de millorar-les i optimitzar-les.  
e) Qualsevol altra que se li assigne, dins de l'àmbit de les seues competències, des de l'Administració Educativa.  
3. El seguiment del funcionament de les UPH correspon al docent o la docent coordinador/a; i la de supervisió, a les respectives direccions territorials amb competències en matèria d'educació, en col·laboració amb la Direcció General de Política Educativa, els/les Inspectors/es coordinadors/es d'Educació i els/les docents coordinadors/es de les unitats pedagògiques hospitalàries.  
4. La comissió coordinadora, en l'àmbit de les seues competències, supervisarà l'avaluació i seguiment de les unitats pedagògiques hospitalàries, i establirà els procediments i documents necessaris per a aquest fi.  
  
Huité. Directrius per als centres de referència de l'alumnat hospitalitzat  
Els centres educatius que escolaritzen alumnat que reba atenció educativa en una unitat pedagògica hospitalària, hauran de col·laborar amb els/les docents d'aquesta unitat en els termes següents:  
1. Procurar la continuïtat del procés educatiu i desenvolupament de l'alumnat que s'haja incorporat a una unitat pedagògica hospitalària, sempre tenint en compte que la responsabilitat sobre aquest procés correspon al centre educatiu en què es troba matriculat l'alumnat.  
  
2. Concretar procediments per a l'avaluació de l'alumnat en coordinació amb els/les docents de la unitat pedagògica hospitalària i de l'atenció domiciliària perquè la seua situació de convalescència no afecte a la continuïtat del seu procés educatiu.  
3. Els centres educatius que escolaritzen alumnat que reba atenció educativa en una unitat pedagògica hospitalària hauran de:  
a) Facilitar al personal docent de la unitat pedagògica hospitalària la informació i documentació escolar de l'alumnat hospitalitzat, referida en l'annex III.  
b) Concretar un pla de treball individual per a desenvolupar amb l'alumne/a.  
c) Rebre informe referent a l'atenció educativa rebuda per l'alumne o alumna en la unitat pedagògica hospitalària, segons l'annex V, al finalitzar l'estada de l'alumne o alumna en l'hospital.  
d) El/la tutor/a del centre de referència de l'alumne o l'alumna podrà rebre una proposta de les avaluacions quantitatives o qualitatives de l'alumne/a, però no la qualificació final, que serà responsabilitat expressa del tutor o de la tutora de l'alumnat hospitalitzat.  
e) Arbitrar les vies i procediments necessaris per tal de garantir la coordinació entre el/la tutor/a docent del centre de referència i el/la docent de la unitat, així com el manteniment de la vinculació de l'alumnat hospitalitzat amb els seus companys del centre.  
  
Nové. Formació del professorat  
La Direcció General de Política Educativa traslladarà al servei competent en matèria de formació del professorat la proposta de la comissió coordinadora per a la realització de diferents accions formatives relacionades amb la docència en les unitats pedagògiques hospitalàries.  
  
  
Desé. Recursos econòmics i materials  
1. Les unitats pedagògiques hospitalàries comptaran amb una assignació econòmica específica per a despeses de funcionament, havent d'ajustar-se a la normativa general vigent en matèria de gestió econòmica de centres.  
2. La Direcció General de Política Educativa, en coordinació amb la Direcció General de Tecnologies de la Informació, en funció de la disponibilitat pressupostària, promourà la dotació dels recursos TIC necessaris a les unitats pedagògiques hospitalàries, per a l'adequat exercici de les seues funcions docents.  
3. Cada unitat hospitalària elaborarà i actualitzarà el seu inventari i l'enviarà al Servei d'Avaluació i Estudis abans del mes de març de cada curs, segons el model i procediment que es facilitarà a l'efecte.  
  
4. Els recursos materials de les unitats pedagògiques hospitalàries hauran d'estar degudament inventariats i seran per a ús exclusiu de l'alumnat i del personal docent d'aquestes unitats.  
5. Es podran dur a terme, amb l'autorització de la gerència de l'hospital i de la Direcció general de Política Educativa, les gestions pertinents per a millorar les condicions físiques i pedagògiques de l'aula de la UPH a través de convenis de col·laboració amb universitats, concursos, projectes socials o entitats privades, sense ànim de lucre.  
  
Onzé. ITACA  
Per al correcte desenvolupament de les seues funcions, als/les docents coordinadors/es se'ls habilitarà un perfil adequat a ITACA.  
  
València, 13 de juliol de 2018.- El director general de Política Educativa: Jaume Fullana Mestre.